KIRJALLINEN KYSYMYS E-2666/00 esittäjä(t): Elly Plooij-van Gorsel (ELDR) komissiolle. Euroopan unionin jäsenyyttä hakevissa valtioissa olevien ydinvoimaloiden turvallisuus.



Virallinen lehti nro 174 E , 19/06/2001 s. 0005 - 0006



KIRJALLINEN KYSYMYS E-2666/00 esittäjä(t): Elly Plooij-van Gorsel (ELDR) komissiolle (1. syyskuuta 2000) Aihe: Euroopan unionin jäsenyyttä hakevissa valtioissa olevien ydinvoimaloiden turvallisuus Tekin tasavallassa valmistellaan tällä hetkellä paljon kiistellyn Temelinin ydinvoimalan käyttöönottoa. Tämä 80-luvulla rakennettu ydinvoimala on Neuvostoliiton suunnittelema. Viime viikolla, vuosia ydinvoimalan turvallisuudesta käytyjen keskustelujen jälkeen, toimilupa myönnettiin kyseenalaisella tavalla. Kansalaisten kiivaasta vastustuksesta ja presidentti Havelin ja Itävallan hallituksen huolestuneisuudesta huolimatta voimalan 1-reaktori voidaan muutaman kuukauden kuluttua ottaa koekäyttöön. 1. Onko komissio kanssani samaa mieltä siitä, että hakijavaltioiden liittymistä silmällä pitäen tarvitaan pikaisesti Euroopan yhteisön ydinvoimaloiden turvallisuuden takaamiseksi yhteisönormit, jotka sisältävät suunnittelua, rakentamista ja käyttöä koskevat vähimmäisvaatimukset? 2. Millaisia ratkaisumalleja komissio aikoo liittymisneuvotteluissa esittää estääkseen Temelinin kaltaisten vaarallisten ydinvoimaloiden käyttöönoton? Günter Verheugenin komission puolesta antama vastaus (29. marraskuuta 2000) Temelinin ydinvoimalan rakentaminen aloitettiin 1980-luvulla, mutta rakentaminen keskeytettiin myöhemmin. Osia voimalasta on edelleen rakenteilla. Sähköntuotannon suunnitellaan alkavan vuonna 2001 (1-reaktori) ja 2002 (2-reaktori). Reaktori on malliltaan paranneltu VVER 1000 ja se on varustettu nykyaikaisilla turvajärjestelmillä. Yhteisö on toistuvasti muistuttanut, että ydinvoimaloiden on noudatettava ydinturvallisuuden korkeaa tasoa. Komissio on esittänyt kantansa asiasta selvästi Agenda 2000:ssa. Helsingissä vuoden 1999 joulukuussa kokoontunut Eurooppa-neuvosto muistutti ydinturvallisuuden korkean tason tärkeydestä ja kehotti neuvostoa harkitsemaan, kuinka ydinturvallisuutta käsitellään laajentumisprosessin yhteydessä. Neuvosto tarkastelee parhaillaan asiaa tukeutuen jäsenvaltioiden asiantuntemukseen. Komissio tukee tätä prosessia täysin. Ydinturvallisuus kuuluu jäsenvaltioiden kansalliseen toimivaltaan. Tämä pätee myös ehdokasmaihin. Temelinin ydinvoimala on yksi harvoista ydinvoimaloista, jolle saatetaan antaa toimilupa ennen ehdokasmaiden unioniin liittymistä. Komissiolla ei ole keinoja estää sitä, että ehdokasmaassa annetaan yksittäisille voimaloille toimilupa kansallisen sääntelyviranomaisen valvonnassa. Komissio kuitenkin jatkaa toimintaansa Tekin viranomaisten kanssa varmistaakseen sellaisen voimakkaan ja riippumattoman ydinsääntelyelimen jatkuvan toiminnan, joka pystyy varmistamaan korkeatasoisen ydinturvallisuuden toteutumisen. Tämä on keskeinen osa komission vastuuta saada käynnissä olevat liittymisneuvottelut menestyksekkäästi päätökseen. Agenda 2000:ssa Temelinin voimalan reaktorityyppi on luokiteltu sellaiseksi, että sitä voidaan parantaa kohtuullisin kustannuksin. Komissio haluaisi myös kiinnittää arvoisan parlamentin jäsenen huomion Matti Wuoren Temelinin ydinvoimalaa koskevaan kirjalliseen kysymykseen E-2682/00(1) annettuun vastaukseen. (1) Katso sivu 6.